b'\n_START_ARTICLE_\nOrgandonasjon\n_START_PARAGRAPH_\nOrgandonasjon er n\xc3\xa5r en organdonor gir ett eller flere organer til andre. Som oftest skjer dette n\xc3\xa5r donor er d\xc3\xb8d, men en levende person kan ogs\xc3\xa5 avgi en nyre og en del av leveren._NEWLINE_Organet som doneres opereres inn i den pasienten som trenger nytt organ. Pr. 2015 er det syv organer som kan doneres bort: hjertet, to lunger, to nyrer, leveren og bukspyttkjertelen. Det benyttes imidlertid ogs\xc3\xa5 vev som hornhinner, hud og blod\xc3\xa5rer med klaffer._NEWLINE_Organdonasjon reguleres i Norge av Lov om donasjon og transplantasjon av organ, celler og vev (transplantasjonslova). Ved transplantasjon av organer fra avd\xc3\xb8d donor, er det i praksis familien som avgj\xc3\xb8r om det kan skje. Avgj\xc3\xb8relsen skal v\xc3\xa6re basert p\xc3\xa5 avd\xc3\xb8des \xc3\xb8nske eller antatte \xc3\xb8nske. Forutsetning for donasjon av vitale organer, er at donor er hjerned\xc3\xb8d._NEWLINE_Det finnes ikke noe sentralt register over organdonorer i Norge. Tanken bak dette er at det ville v\xc3\xa6re en utfordring \xc3\xa5 f\xc3\xa5 mange nok til \xc3\xa5 melde seg inn i et slikt register, og det er derfor bedre \xc3\xa5 se p\xc3\xa5 hele befolkningen som potensielle donorer. Dette gjenspeiler seg i statistikk for land med og uten register, for eksempel Spania som ikke har donorregister, men er p\xc3\xa5 f\xc3\xb8rsteplass i Europa. Norge, som ikke har donorregister, n\xc3\xa6rmer seg toppen i Europa p\xc3\xa5 nyre- og hjertetransplantasjoner. Sverige har et register, men ligger langt bak Norge i antall donasjoner. Tross dette, er det underskudd p\xc3\xa5 organdonorer i Norge._NEWLINE_I Norge er det Stiftelsen Organdonasjon som er p\xc3\xa5drivere i forhold til helsevesen og myndigheter for \xc3\xa5 sikre at n\xc3\xb8dvendige ressurser stilles til disposisjon for \xc3\xa5 redde liv.'